CELEX: 32021R0133
Language: lt
Date: 2021-02-04 00:00:00
Title: Komisijos įgyvendinimo reglamentas (ES) 2021/133 2021 m. vasario 4 d. kuriuo įgyvendinamos Europos Parlamento ir Tarybos reglamento (ES) 2018/858 nuostatos dėl atitikties liudijimo elektroniniu formatu bazinio formato, struktūros ir keitimosi jo duomenimis būdų

2021 2 5   
               
               
                  LT
               
               
                  Europos Sąjungos oficialusis leidinys
               
               
                  L 42/1
               
            
         KOMISIJOS ĮGYVENDINIMO REGLAMENTAS (ES) 2021/133
         2021 m. vasario 4 d.
         kuriuo įgyvendinamos Europos Parlamento ir Tarybos reglamento (ES) 2018/858 nuostatos dėl atitikties liudijimo elektroniniu formatu bazinio formato, struktūros ir keitimosi jo duomenimis būdų
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/858 dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros, kuriuo iš dalies keičiami reglamentai (EB) Nr. 715/2007 ir (EB) Nr. 595/2009 bei panaikinama Direktyva 2007/46/EB (1), ypač į jo 37 straipsnio 8 dalį,
         kadangi:
         
                     (1)
                  
                  
                     siekiant užtikrinti, kad valstybės narės turėtų pakankamai laiko savo duomenų tinklui organizuoti ir jo struktūrai sukurti, kad būtų galima teikti ir priimti atitikties liudijimų duomenis kaip struktūrizuotus duomenis elektroniniu formatu, tikslinga nustatyti, kad šiais duomenimis būtų keičiamasi naudojantis Europos transporto priemonių ir vairuotojo pažymėjimų informacine sistema (EUCARIS) (2). Sistemą EUCARIS savo reikmėms sukūrė valdžios institucijos, kad galėtų dalytis transporto priemonių ir vairuotojo pažymėjimų registracijos informacija;
                  
               
                     (2)
                  
                  
                     siekiant užtikrinti, kad atitikties liudijimais būtų keičiamasi vienodai ir kad juose pateikiami duomenų elementai ir pranešimai būtų suderinti, atitikties liudijimų duomenų elementų formatas ir struktūra turėtų būti grindžiami XML kalbos (XML) struktūra ir principais. Gamintojas ir patvirtinimo institucija keitimosi struktūrizuotais duomenimis elektroniniu formatu reikmėms turėtų naudoti EUCARIS tinklo paslaugoms teikti paskirtos šalies parengtus standartinius pradinės transporto priemonės informacijos (IVI) pranešimus;
                  
               
                     (3)
                  
                  
                     tam, kad patvirtinimo institucija ir gamintojas savo duomenų tinkle galėtų įgyvendinti Reglamento (ES) 2018/858 36 straipsnio 1 dalyje nurodyto atitikties liudijimo popieriniu formatu duomenų elementų pakeitimus, būtina nustatyti praktinę tokių pakeitimų tvarką;
                  
               
                     (4)
                  
                  
                     tam, kad tipo patvirtinimo institucijos, rinkos priežiūros institucijos ir valstybių narių registravimo institucijos, taip pat gamintojai galėtų pasirengti taikyti šiuo reglamentu nustatomas naujas taisykles, jo taikymo pradžios data turėtų būti atidėta;
                  
               
                     (5)
                  
                  
                     šiame reglamente numatytos priemonės atitinka Motorinių transporto priemonių techninio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Keitimosi duomenimis būdai
            
               1.   Gamintojas per bet kurį nacionalinį Europos transporto priemonių ir vairuotojo pažymėjimų informacinės sistemos (EUCARIS) prieigos punktą Sąjungoje pateikia visos transporto priemonės tipo patvirtinimą suteikusiai tipo patvirtinimo institucijai 2 straipsnyje nustatyto duomenų elementų ir standartizuotų pranešimų formato ir struktūros atitikties liudijimo elektroninę versiją.
            
            
               2.   Patvirtinimo institucija naudoja EUCARIS kaip keitimosi atitikties liudijimo duomenimis, keičiantis struktūrizuotais duomenimis elektroniniu formatu, būdą, kaip nurodyta Reglamento (ES) 2018/858 37 straipsnio 8 dalies c punkte.
            
         
         
            2 straipsnis
            Duomenų elementų ir standartizuotų pranešimų bazinis formatas ir struktūra
            
               1.   Reglamento (ES) 2018/858 37 straipsnio 8 dalies a punkte nurodytų atitikties liudijimų elektroniniu formatu duomenų elementų formatas ir struktūra bei keičiantis duomenimis naudojami pranešimai grindžiami XML kalbos (XML) struktūra ir principais.
            
            
               2.   Gamintojas ir patvirtinimo institucija keitimosi atitikties liudijimų struktūrizuotais duomenimis elektroniniu formatu reikmėms naudoja EUCARIS tinklo paslaugoms teikti paskirtos šalies parengtus standartinius pradinės transporto priemonės informacijos (IVI) pranešimus.
            
            
               3.   IVI pranešimuose pateikiami visi atitikties liudijimo popieriniu formatu, nurodyto Reglamento (ES) 2018/858 36 straipsnio 1 dalyje, duomenų elementai.
            
         
         
            3 straipsnis
            Duomenų elementų keitimo tvarka
            
               1.   Pasikonsultavusi su Reglamento (ES) 2018/858 11 straipsnyje nurodytu Keitimosi informacija apie reikalavimų vykdymo užtikrinimą forumu (toliau – forumas), Komisija informuoja EUCARIS tinklo paslaugoms teikti paskirtą šalį apie atitikties liudijimo popieriniu formatu, nurodyto Reglamento (ES) 2018/858 36 straipsnio 1 dalyje, duomenų elementų specifikacijų pakeitimus.
            
            
               2.   EUCARIS tinklo paslaugoms teikti paskirta šalis per tris mėnesius nuo atitikties liudijimo popieriniu formatu, nurodyto Reglamento (ES) 2018/858 36 straipsnio 1 dalyje, pakeitimų paskelbimo Europos Sąjungos oficialiajame leidinyje datos atlieka reikiamus 1 dalyje nurodytus IVI pranešimų pakeitimus.
            
            
               3.   EUCARIS tinklo paslaugoms teikti paskirta šalis metinėje apžvalgoje numato pagal 2 dalį parengtos IVI pranešimų versijos su pakeitimais paskelbimo datą arba datas ir kiekvienų metų pradžioje apie tai informuoja forumą ir Komisiją. IVI pranešimų versijos skelbiamos ne dažniau kaip du kartus per metus.
            
            
               4.   Komisija pateikia forumui IVI pranešimų versiją su pakeitimais ir EUCARIS numatytas metines paskelbimo datas.
            
            
               5.   Patvirtinimo institucijos, rinkos priežiūros institucijos, valstybių narių registravimo institucijos ir gamintojai per 12 mėnesių nuo atitikties liudijimo popieriniu formatu, nurodyto Reglamento (ES) 2018/858 36 straipsnio 1 dalyje, pakeitimų paskelbimo Europos Sąjungos oficialiajame leidinyje datos įdiegia IVI pranešimų su pakeitimais versiją savo atitinkamose sistemose.
            
            
               6.   Atitikties liudijimas, kurį gamintojas pateikia pagal 1 straipsnio 1 dalį, grindžiamas naujausiais IVI pranešimais, į kuriuos įtraukti naujausi atitikties liudijimo popieriniu formatu, nurodyto Reglamento (ES) 2018/858 36 straipsnio 1 dalyje, pakeitimai.
            
            
               7.   Komisija nustato atitikties liudijimo popieriniu formatu, nurodyto Reglamento (ES) 2018/858 36 straipsnio 1 dalyje, pakeitimų taikymo datas, atsižvelgdama į numatytas metines IVI pranešimų versijų paskelbimo datas.
            
         
         
            4 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2023 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. vasario 4 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 151, 2018 6 14, p. 1.
         
            (2)  EUCARIS sutarties dėl Europos transporto priemonių ir vairuotojo pažymėjimų informacinės sistemos (EUCARIS) suvestinė redakcija, įskaitant 2017 m. birželio 8 d. šalių pasirašytus pakeitimus.